Ρ6_ΤΑ(2005)0180

Το μέλλον της Ευρώπης εξήντα έτη μετά τον Δεύτερο Παγκόσμιο Πόλεμο

Ψήφισμα του Ευρωπαϊκού Κοινοβουλίου σχετικά με την εξηκοστή επέτειο του τερματισμού του Δευτέρου Παγκοσμίου Πολέμου στην Ευρώπη στις 8 Μαΐου 1945

Το Ευρωπαϊκό Κοινοβούλιο,

- έχοντας υπόψη το άρθρο 103, παράγραφος 2, του Κανονισμού του,

Α. εορτάζοντας την επέτειο του τερματισμού του Δευτέρου Παγκοσμίου Πολέμου στην Ευρώπη στις 8 Μαΐου 1945 συνεπεία της κατάρρευσης της ναζιστικής Γερμανίας,

Β. τιμώντας και πενθώντας όλα τα θύματα της ναζιστικής τυραννίας,

Γ. αποτίοντας ιδιαίτερο φόρο τιμής σε όλα τα θύματα του Ολοκαυτώματος,

Δ. τιμώντας και πενθώντας για όλα τα θύματα του πολέμου αμφοτέρων των πλευρών ως κοινή ευρωπαϊκή τραγωδία,

Ε. εκφράζοντας την ευγνωμοσύνη του σε όλους όσους συνέβαλαν στην απελευθέρωση από το απάνθρωπο και τυραννικό σύστημα του εθνικοσοσιαλισμού που συμβολίζεται από την επέτειο αυτή της 8ης Μαΐου 1945,

ΣΤ. αποτίοντας ιδιαίτερο φόρο τιμής σε όλες τις συμμαχικές δυνάμεις που θυσίασαν τις ζωές τους και στα έθνη, ιδίως τις ΗΠΑ, το Ηνωμένο Βασίλειο, την Σοβιετική Ένωση και τα λοιπά σύμμαχα κράτη, που πολέμησαν κατά του ναζισμού και του φασισμού, και εκφράζοντας την ευγνωμοσύνη του στα έθνη που υποστήριξαν την αποκατάσταση της ελευθερίας και της δημοκρατίας στο μεγαλύτερο μέρος του δυτικού τμήματος της ηπείρου μας,

Ζ. υπενθυμίζοντας ότι για ορισμένα έθνη το τέλος του Δευτέρου Παγκοσμίου Πολέμου σήμανε την ανανέωση της τυραννίας που τους επεβλήθη από τη σταλινική Σοβιετική Ένωση,

Η. έχοντας επίγνωση του μεγέθους των βασάνων, της αδικίας και της μακροπρόθεσμης κοινωνικής, πολιτικής και οικονομικής υποβάθμισης των αιχμαλώτων εθνών της ανατολικής πλευράς αυτού που κατέστη το Σιδηρούν Παραπέτασμα,

Θ. αναγνωρίζοντας την επιτυχία των εθνών της Κεντρικής και Ανατολικής Ευρώπης στην εγκαθίδρυση του κράτους δικαίου και του σεβασμού των ανθρωπίνων δικαιωμάτων μετά τις δημοκρατικές τους επαναστάσεις για την ανατροπή των κομμουνιστικών καθεστώτων και την απελευθέρωσή τους,

Ι. λαμβάνοντας υπόψη την επιτυχία της διαδικασίας της ευρωπαϊκής ολοκλήρωσης και της υπερατλαντικής συμμαχίας, καθώς και την ειρήνη και την ευημερία που έφερε, ως ισχυρή απάντηση στα διδάγματα που αποκομίσθηκαν από τις συμφορές και τις αποτυχίες του παρελθόντος,

1. τονίζει τη σημασία που έχει να κρατηθούν ζωντανές οι μνήμες του παρελθόντος, δεδομένου ότι δεν είναι δυνατόν να υπάρξει συμφιλίωση χωρίς αλήθεια και ιστορική μνήμη· τονίζει ταυτόχρονα ότι μόνο μια ισχυρή Ευρώπη μπορεί να προσφέρει κάποια λύση για να ξεπεραστούν οι αγριότητες του παρελθόντος·

2. εκφράζει το σεβασμό του και αποτίει φόρο τιμής σε όλους εκείνους που πολέμησαν και ιδιαίτερα σε εκείνους που κατέστησαν θύματα της τυραννίας·

3. ανανεώνει τη δέσμευσή του για μια ειρηνική και ευημερούσα Ευρώπη βασιζόμενη στις αξίες του σεβασμού της ανθρώπινης αξιοπρέπειας, της ελευθερίας, της δημοκρατίας, της ισότητας, του κράτους δικαίου και του σεβασμού των ανθρωπίνων δικαιωμάτων

4. επιβεβαιώνει την ενιαία στάση του κατά κάθε μορφής ολοκληρωτισμού οιουδήποτε ιδεολογικού υποβάθρου·

5. χαιρετίζει την πρώτη αυτή ευκαιρία να εορτασθεί η επέτειος αυτή με εκλεγμένα μέλη από το σύνολο των 25 κρατών μελών ως έκφραση της όλο και στενότερης ένωσης των εθνών και των πολιτών μας που ξεπέρασαν το διχασμό μεταξύ θυτών και θυμάτων και μεταξύ νικητών και ηττημένων, καθώς και σαν ευκαιρία να μοιραστούμε και να συνδυάσουμε τις αναμνήσεις μας για μια πραγματικά κοινή ευρωπαϊκή μνήμη και προκειμένου να αποφευχθεί η επανεμφάνιση τάσεων εθνικισμού και ολοκληρωτισμού·

6. χαιρετίζει το γεγονός ότι οι χώρες και οι λαοί της Κεντρικής και Ανατολικής Ευρώπης μπορούν σήμερα να απολαμβάνουν και αυτοί την ελευθερία και το δικαίωμα να αποφασίζουν για τη μοίρα τους ύστερα από τόσες δεκαετίες σοβιετικής κυριαρχίας ή κατοχής ή άλλης μορφής κομμουνιστικών δικτατοριών χαιρετίζει τη γερμανική ενοποίηση και το γεγονός ότι δέκα χώρες της Κεντρικής και Ανατολικής Ευρώπης προσεχώρησαν ή θα προσχωρήσουν σύντομα στην Ευρωπαϊκή Ένωση·

7. τονίζει ότι η διαδικασία της ευρωπαϊκής ολοκλήρωσης συνέβαλε στην κατάρρευση όλων σχεδόν των μεταπολεμικών δικτατορικών καθεστώτων στην ευρωπαϊκή ήπειρο, τόσο στις χώρες της Κεντρικής και Ανατολικής Ευρώπης όσο και στην Ισπανία, Πορτογαλία και Ελλάδα·

8. δηλώνει ότι η διαδικασία της ευρωπαϊκής ολοκλήρωσης και η περαιτέρω ανάπτυξη της Ευρωπαϊκής Ένωσης ως προτύπου ειρήνης είναι αποτέλεσμα ελεύθερης απόφασης των λαών να αποφασίζουν για τη μοίρα τους και για ένα κοινό μέλλον

9. δηλώνει ότι ουδεμία χώρα έχει το δικαίωμα να αποφασίζει για τη μοίρα άλλης χώρας σύμφωνα με τις συμφωνίες του Ελσίνκι·

10. καλεί όλες τις χώρες να ανοίξουν τα αρχεία τους σχετικά με τον Δεύτερο Παγκόσμιο Πόλεμο·

11. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τα κοινοβούλια των κρατών μελών, τις κυβερνήσεις και τα κοινοβούλια των υπό ένταξη και των υποψηφίων χωρών, τις κυβερνήσεις και τα κοινοβούλια των συνδεδεμένων με την Ευρωπαϊκή Ένωση χωρών, τις κυβερνήσεις και τα κοινοβούλια των μελών του Συμβουλίου της Ευρώπης καθώς και στο Κογκρέσο των ΗΠΑ.

--------------------------------------------------